इक बारी दी गल्ल ऐ इक जनानी खूआ पर पानीं ही भरादी तां के दिक्खदी ऐ जे दो राह रान्दु आई खड़ोते। ओ आक्खन लगे असें गी त्रे ऐ लगीदी, पानी पलायो हां। तां जनानी बोली तुस कुन ओ ? ओ बोले अस मुसाफिर आं। तां जनानी बोली मुसाफिर दौं किस्में दे होन्दे न तुस कने ओ ? तां ओ चुप करिऐ इक दुए दा मुंह लगे दिक्खन। बड़े सोची साचीऐ बोले अस जबरदस्त आं। ता जनानी बोली जबरदस्त दौं किस्में दे होन्दे तुस कने ओ। तां ओ फि चुप होई गे ते लगे इक दुए दा मुंह दिक्खन। सलाह करियै बोले अंस गरीब आं. गरीब दौं किस्में दें होंदे तुस केड़े ओ ? जनानी फी आक्खन लगी। ओ फि चुप करिऐ सोचें पेइऐ जे जनानी असेंगी पानी पलैने च नईं। अक्की-पक्की ऐ आक्खन लगे अस मूर्खं आं। तां ओ फी बोली मूर्ख दौं किस्में दे बोंदे तुस कने ओ ? जिले उनें उदी इस गल्ला दा जवाब नईं दित्ता तां ओ जनानी बिना पानी पलाऐ अपने घरा गी चली पई। ते मगर 2 ओ दोऐ राह रान्दु बी टुरी पे। जे इदे कोला इदे घर जाई ऐ पानी पी लैगे। जिसलै औ घर पुज्जी, तां उदे घरा आले ने दिक्खेया जे दो खरे चुट्ट जन मानु उस जनानी दै मगर आए न। उन्न आल माल किच्छ नी किता ते डाँग लेइऐ दौने जनेगी मारी 2 बतेया करि दित्ता, ते पकड़ीऐ लेइआ राजे कोल। राजे नै जिसलै सुनया भेई ए दोऐ जने जनानी दै मगर हे आबा करदे तां उने दौनें गी फासी दा हुक्म देई दित्ता।